OBRAZLOŽENJE

U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, djelujući jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.

Dopisom evidentiranim u Komisiji 15. svibnja 2018. Poljska je zatražila odobrenje za odstupanje od članka 226. Direktive o PDV-u u odnosu na zahtjev za izdavanje računa u pogledu poreza na dodanu vrijednost (PDV) i uvođenje mehanizma obveznog razdvojenog plaćanja za isporuke robe i usluga podložnih prijevarama koje općenito obuhvaćaju mehanizam prijenosa porezne obveze i solidarnu odgovornost u Poljskoj. U skladu s člankom 395. stavkom 2. Direktive o PDV-u Komisija je dopisom od 3. rujna 2018. obavijestila druge države članice o zahtjevu Poljske. Dopisom od 4. rujna 2018. Komisija je obavijestila Poljsku da ima sve informacije potrebne za razmatranje tog zahtjeva.

1.KONTEKST PRIJEDLOGA

•Razlozi i ciljevi prijedloga

Kako bi riješila problem prijevara u vezi s PDV-om, Poljska namjerava uvesti obvezni mehanizam razdvojenog plaćanja PDV-a za određene isporuke robe i usluga podložnih prijevari. Mehanizam razdvojenog plaćanja alternativni je sustav naplate PDV-a. Prema uobičajenom postupku pri svakoj transakciji obveznik PDV-a naplaćuje oporezivi iznos i PDV (ako je primjenjiv) od svojeg klijenta (ili treće strane). Obveznik PDV-a zatim tu transakciju prijavljuje u svojim redovitim prijavama PDV-a. Ovisno o ishodu prijave PDV-a, porezni obveznik plaća PDV poreznim tijelima ili ga porezna tijela mogu vratiti. Ako je dužan platiti PDV, porezni obveznik ga plaća državi članici na utvrđenoj periodičnoj osnovi (mjesečno, tromjesečno itd.). Uporabom razdvojenog plaćanja uvodi se promjena u tom (uobičajenom) transakcijskom lancu jer je nužno razdvojiti plaćanje dospjelog iznosa PDV-a i dospjelog oporezivog iznosa. Ako je isporučitelj obuhvaćen odredbama o razdvojenom plaćanju, obvezan je uz redovni bankovni račun imati i zaseban blokirani račun za PDV. Potonji se može upotrebljavati samo za primanje PDV-a od klijenata i plaćanje PDV-a svojim dobavljačima. U tom će slučaju kupac dobavljaču platiti oporezivi iznos uobičajenim postupkom na račun redovnog bankovnog računa, a PDV za isporuku će morati platiti na dobavljačev blokirani bankovni račun za PDV.

Poljska navodi da je poduzela brojne mjere za borbu protiv prijevara (npr. uvođenje mehanizma prijenosa porezne obveze i solidarne odgovornosti kupca, uvođenje standardne dokumentacije o reviziji, stroža pravila za upis u registar obveznika PDV-a i odjave poreznih obveznika, povećan broj revizija itd.), no te su mjere i dalje nedovoljne za isključivanje prijevara u vezi s PDV-om i povećavanje prihoda od PDV-a. Nedavna studija o jazu PDV-a u 28 država članica EU-a ukazuje na jaz PDV-a od 25 % za Poljsku. Poljska smatra da će se primjenom obveznog mehanizma razdvojenog plaćanja ukloniti prijevare u vezi s PDV-om na njihovu začetku. S obzirom na to da je učinak modela razdvojenog plaćanja takav da iznos PDV-a uplaćen na zasebni račun PDV-a može upotrebljavati samo taj porezni obveznik i u ograničene svrhe, to jest za plaćanje PDV-a poreznoj upravi ili za plaćanje PDV-a za račune primljene od dobavljača, time se u većoj mjeri osigurava da će porezna tijela primiti cijeli iznos PDV-a koji bi porezni obveznik trebao prenijeti na državnu riznicu.

Poljska je stoga 1. srpnja 2018. uvela dobrovoljni mehanizam razdvojenog plaćanja. Međutim, Poljska smatra da je u područjima koja su posebno izložena prijevarama u vezi s PDV-om i u kojima su prijevare otkrivene već godinama, korisno proširiti djelovanje i uvesti obvezni mehanizam razdvojenog plaćanja. Ta područja obuhvaćaju sektore gospodarstva koji obuhvaćaju robu i proizvode poput čelika, metalnog otpada, elektronike, zlata i obojenih metala, goriva i plastičnih masa, općenito obuhvaćenih mehanizmom prijenosa porezne obveze i solidarnom odgovornošću u Poljskoj (Prilog Odluci sadržava popis sektora koji će se obuhvatiti mehanizmom razdvojenog plaćanja). Model obveznog razdvojenog plaćanja primjenjivat će se na određene isporuke između poreznih obveznika (isporuke među poduzećima) i obuhvaćat će samo elektroničke bankovne transfere. Banka će djelovati kao posrednik za razdvajanje i obavljati aktivnosti u cilju prijenosa iznosa koji je kupac platio u odgovarajuće račune dobavljača, to jest iznos poreza na redoviti račun trgovca i iznos PDV-a na blokirani račun za PDV. Sredstva na blokiranom računu za PDV bit će u vlasništvu poreznog obveznika, ali njegova mogućnost raspolaganja sredstvima bit će u načelu ograničena na plaćanje PDV-a koji treba platiti poreznom tijelu ili plaćanje PDV-a za račune primljene od dobavljača. Na temelju općih pravila koja se primjenjuju u Poljskoj, u slučaju viška pretporeza u odnosu na izlazni porez koji porezni obveznik u prijavi PDV-a navede kao iznos za povrat PDV-a, takav se povrat obično izvršava u roku od 60 dana na redovni račun poreznog obveznika. Kako bi se ublažili učinci modela razdvojenog plaćanja na novčane tokove trgovaca, Poljska predviđa brži postupak za povrat viška pretporeza. Na zahtjev poreznog obveznika povrat će se isplaćivati u roku od 25 dana. Nadalje, Poljska je u zahtjevu istaknula da će osiguravanje djelotvornih i pravodobno provedenih postupaka za povrat poreza biti prioritetno pitanje. Stajalište je Poljske da troškovi upravljanja sustavom razdvojenog plaćanja ne bi trebali biti znatni i uglavnom će biti povezani s provedbom sustava, njegovim servisiranjem i vođenjem bankovnih računa. Porezni obveznici neće snositi troškove otvaranja računa za PDV i njegovo vođenje jer će banke osigurati račun za PDV bez naplaćivanja provizija i naknada. Obvezni mehanizam razdvojenog plaćanja bit će ujedno primjenjiv na trgovce koji nemaju poslovni nastan u Poljskoj, koji će morati imati bankovni račun vođen u skladu s poljskim zakonom o bankama. U tom je pogledu Poljska potvrdila Komisiji da trgovci bez poslovnog nastana neće snositi nikakve dodatne troškove povezane s obvezom otvaranja bankovnog računa u Poljskoj jer će ti porezni obveznici moći besplatno otvoriti i držati bankovni račun u Poljskoj. Radi neometanog funkcioniranja obveznog mehanizma razdvojenog plaćanja informacije o primjeni tog mehanizma morat će se prikazati na računu koji izdaje dobavljač. Članak 226. sadržava popis podataka koje račun treba sadržavati. Države članice nemaju diskrecijsko pravo uključiti dodatne podatke koje račun treba sadržavati. S obzirom na činjenicu da je za primjenu mehanizma razdvojenog plaćanja potreban dodatni unos na računu, Poljska je zatražila odstupanje od članka 226. Direktive o PDV-u.

Obveznim mehanizmom razdvojenog plaćanja, kako ga je predvidjela Poljska, uvest će se znatne promjene za porezne obveznike. Međutim, s obzirom na to da se sustav na dobrovoljnoj osnovi već primjenjuje od 1. srpnja 2018., porezni obveznici su imali priliku upoznati se s njime.

S obzirom na prethodno navedeno, Komisija smatra da obvezni mehanizam razdvojenog plaćanja za isporuke robe i usluga podložnih prijevari i navedenih u Prilogu, može dovesti do djelotvornih rezultata u borbi protiv poreznih prijevara. Stoga se predlaže da se to odstupanje odobri od 1. ožujka 2019. do 28. veljače 2022.

No imajući u vidu široko područje primjene odstupanja i da je odstupanje novost, važno je osigurati potrebno praćenje u okviru ovog odstupanja, a posebno o učinku mjere na razinu prijevara u vezi s PDV-om i njezinu učinku na porezne obveznike (u pogledu povrata PDV-a, administrativnog opterećenja, troškova za porezne obveznike itd.). Stoga se od Poljske traži da dostavi izvješće o učinku mjere osamnaest mjeseci nakon njezina stupanja na snagu.

•Dosljednost s postojećim odredbama politike u određenom području